google/wiki40b huggingface dataset:
Folkemottaker

Folkemottaker var navnet på «billige radiomottakere for småkårsfolk ute i distriktene». Stortinget bemyndiget i 1934 NRK til i samarbeid med Telegrafstyret og norsk industri å uteksperimentere folkemottakeren.
NRK skulle støtte fellesforetaget finansielt og i 1936 ble de første folkemottakerne produsert og levert.

De første folkemottakerne

Kort etter at NRK ble etablert i 1933 ble tanker om å prudusere «billige radiomottakere for småkårsfolk ute i distriktene» lagt frem.
26. april 1934 la NRK frem en uttalelse hvor de skrev: «Oppgaven er å skaffe småkårsfolk utover landet som ikke kan oppnå mottagning ved hjelp av krystall, et billig lampeapparat (med radiorør), som tar iallfall nærmeste norske kringkastere, og billigere driftsmateriell. Samtidig har styret ansett det maktpåliggende at norsk industri støttes mest mulig i konkurransen med utenlandske leverandører.»
I mai 1934 uttalte Stortinget: «Norsk rikskringkasting bemyndiges til å samarbeide med Telegrafstyret og norsk industri for å uteksperimentere en fellesnorsk folkemottaker i 2 former, en for tilknytning til lysnettet og en for batteridrift og til å støtte også finansielt et fellesforetagende i den retning»(understrekning gjort på Wikipedia).
Etterhvert ble de tekniske spesifikasjonene fastlagt og godkjent for en nettdrevet modell med to rør pluss likeretter og en batteridrevet modell med tre rør.
Det ble også forsøkt å få redusert utgiftene til frakt og distribusjon, men dette førte ikke frem da frakt- og transportkostnadene allerede var så lave at ytterligere reduksjon ikke kunne forsvares.
I april 1936 ble forhandlerleddet kontaktet og de var villige til, om enn noe motstrebende, til å bidra med å beregne en lavere avanse enn vanlig.
NRK skulle finansiere mottakerproduksjonens kaptalbehov (anslått til kr 700 000) og ville få sine utlegg refundert etter som mottakerne ble solgt.
Det gikk ut anbudsinnbydelse til 17 bedrifter 10. desember 1935, men da anbudsfristen gikk ut i februar 1936 var det bare kommet inn anbud fra 4 bedrifter: Elektrisk Bureau, N. Jacobsens Elektriske Verksted, Norsk Folkemottager A/S og Fønix, alle i Oslo.
Ingen av anbudene ble godtatt og senere forhandlinger førte til at de to selskapene N. Jacobsens elektriske Verksted og Jan Wessels Radionette fikk tilslag.
De skulle lage 8000 apparater hver og NRK skulle bestemme hvor mange nettdrevne og batteridrevne det skulle være.
Apparatene skulle koste kr 53,- og i tillegg kom rørsats som i hovedsak ble levert av hollandske Philips.
Prosjektet ble kjent i hele Norge og i utlandet og det strømmet inn en etterhvert formidabel mengde henvendelser til NRK.
I 1936 startet produksjonen av vekselstrømsmottakerne og det ble tilsammen produsert ca 19 000 hvorav ca 17 000 var solgt inntil sommeren 1940.
Den endelige utsagsprisen var blitt kr 80,-.
I desember 1938 ble det sendt ut anbudsinnbydelse på batterimottakerne.
Under krigen ble radioapparatene inndratt og i løpet av 1944 og 1945 ble det i hemmelighet i NRKs laboratorium konsturert nye modeller til en etterkrigs folkemottager.
Kottayam (distrikt)

Demografi

Ved folketellingen i 2011 var det 1 979 384 innbyggere i distriktet, mot 1 953 646 i 2001. Den urbane befolkningen utgjør 28,58 % av befolkningen.
Barn i alderen 0 til 6 år utgjorde 8,52 % i 2011 mot 10,88 % i 2001. Antallet jenter i den alderen per tusen gutter er 957 i 2011 mot 962 i 2001.
Amischa

Utseende

Små, slanke, brunlige kortvinger. Hodet er nokså firkantet, pronotum med avrundede hjørner, gjerne litt bredere enn langt. Dekkvingenes bakkant er litt innbuktet innenfor bakhjørnene. Som hos svært mange andre småkortvinger må man gjerne undersøke kjønnsorganene for å bestemme artene med sikkerhet.

Levevis

Som andre kortvinger er de rovdyr som lever av andre små leddyr. I likhet med mange andre Aleocharinae kan de finnes på skogbunnen.
Eczemotes

Utseende

Middelsstore, kraftige, brunlige trebukker. Antennene er nokså tynne og vanligvis noe kortere enn kroppen. Pronotum er tønneformet uten tenner på sidene. Dekkvingene er nesten parallellsidige.

Levevis

Disse billene har larver som lever i død ved.

Utbredelse

Slekten er utbredt i Australia, Ny-Guinea og Molukkene.
Breivikfjorden

Breivikfjorden er en fjord på vestsida av Sørøya i Hasvik kommune i Finnmark. Fjorden er 8 kilometer lang og opptil 4 kilometer bred.
Fjorden har innløp mellom Ramneset i vest og Reinneset i øst og strekker seg nordøstover til Høyvik i enden av fjorden. På østsida av fjorden ligger tettstedet Breivikbotn. Lengst vest på nordsida av fjorden ligger bygda Breivik. Det er ellers sparsomt med bebyggelse langs fjorden. Fylkesvei 102 går langs nordsida av fjorden.
Suyuan-Jianbi kullkraftverk

Suyuan-Jianbi kullkraftverk er et kullkraftverk i provinsen Zhejiang i det østlige Kina. Det har en installert produksjonskapasitet på 1.485 MW. Anlegget stod ferdigbygd i 2005.
Anglo-Welsh Cup

Gruppespill

De 16 lagene deles inn i fire grupper som hver består av tre engelske lag og ett walisisk.  Lagene spiller to hjemmekamper og to bortekamper mot lagene i en av de andre gruppene.  Gruppe 1 spiller mot gruppe 4 og gruppe 2 mot gruppe 3.  Gruppevinnerne rangeres fra 1 til 4 etter følgende kriterier (viktigst kriterium først): antall poeng, antall vunnet kamper, antall skåret try, poengforskjell eller færrest gule og røde kort.  Hvis to lag er like på alt, avgjøres det på myntkast.

Sluttspill

Laget som blir rangert som nr 1 etter gruppespillet spiller hjemme mot lag 4 og lag 2 hjemme mot lag 3.  Vinneren av semi-finalene spiller finalen mot hverandre på forskjellige stadioner fra år til år.
Lin Yutang

Liv og virke

Han ble født i Banzai, en by i fjellene ikke langt fra Xiamen. Faren hans var en protestantisk predikant. Etter bakkalaureatsstudier ved Saint John's University i Shanghai fortsatte han doktoratsstudier ved Harvard University i USA. Der ble han ikke lenge; han flyttet til Frankrike og deretter til Tyskland, der han oppfylte doktorgradskravene i kinesisk ved Universitetet i Leipzig. Fra 1923 til 1926 underviste han i engelsk litteratur ved Universitetet i Peiping. Så dro han tilbake til USA i 1931, der han en kort stund ble holdt tilbake for inspeksjon på Ellis Island. Resten av sitt liv bodde han stort sett i USA. 
Dr. Lin var opptatt av å popularisere den kinesiske klassiske litteratur for det vestlige publikum, og ville også gjøre kinesisk levemåte kjent i Vesten. Han arbeidet med en ny måte for romanisering av det kinesiske språk på, og skapte et indekseringssystem for kinesiske tegn. Han var interessert i mekanikk og oppfant og patenterte en kinesisk skrivemaskin. Han oppfant også en tannbørste med innebygget tilførsel av tannpasta. 
Han ble gjentatte ganger nominert til Nobelprisen i litteratur.  
Hans første to bøker, My Country and My People (吾國吾民) (1935) og The Importance of Living (生活的藝術) (1937), forfattet på engelsk, var skrevet i en sjarmerende og vitig stil som gav ham internasjonalt ry. Av viktige bøker kan nevnes  Between Tears and Laughter (啼笑皆非) (1943), The Importance of Understanding (1960), The Chinese Theory of Art (1967), og romanene Moment in Peking (京華煙雲) (1939) og The Vermillion Gate (朱門) (1953). Han forfattet også Chinese-English Dictionary of Modern Usage (當代漢英辭典) (1973).
Hans kone, Lin Tsui-feng (også kjent som Mrs. Lin Yutang) skrev kokebøker som gjorde mye for å popularisere kinesisk kokekunst i USA. Hans eldste datter, Lin Hsiang Ju (林相如), skrev også kinesiske kokebøker, og deres andre datter, Lin Tai-Yi (林太乙) var hovedredaktør for den kinesiske versjonen av Reader's Digest fra 1965 til hun ble pensjonist i 1988.
Concordia College (Minnesota)

Historie

Concordia College ble etablert 31. oktober 1891 av noen av de første norske immigrantene som kom til området rundt Red River Valley i North Dakota and Minnesota. Skolen har siden starten stått tett til Den evangelisk-lutherske kirken i USA, og er i dag en av 28 universiteter i tilknytning til ELCA.
De første presidentene ved skolen var norske utvandere.
Bartolomeo Bonascia

Bartolomeo Bonascia (født 1450, død 7. september 1527) var en italiensk maler innen renessansen. He malte en Pietà i Modena-galleriet, datert 1485.
Qingmingfesten

Historie og markeringer

Qingming ble gjort til fest av Tangkeiseren Xuanzong i 732. Det sies at utgangspunktet var at de rike hadde utviklet det som keiseren mente var et alt for høyt antall kostbare og intrikate seremonier knyttet til forfedrekulten, og han anså at det var på en plass med en forenkling. Han forordnet at de formelle andaktsøvelser knyttet til slektens avdøde forfedre ved de avdødes graver kun skulle finne sted ved Qingming.
Kineserne benytter Qingmingfesten til å ihukomme og ære sine forfedre ved deres graver. Gammel og ung ber foran gravene, feier gravsteinene og frembærer mat, te, vin, spisepinner, røkelsespinner, og attrapper av papir av ting – som for eksempel pengesedler – for de avdøde. Ritene oppleves av mange kinesere som svært viktige, og skikken har holdt seg særlig godt på landsbygden. 
Noen vil ha med seg viergrener under Qingming, eller legge viergrener på graven eller ved porten til graven. Tanken er at de vil bidra til å beskytte mot de onde ånder som er særlig aktive under Qingming.
Qingming er ellers en dag da folk drar på familiebesøk, begynner vårens pløying av markene, synger, danser. Qingming er også en passende tid for ungdommen å innlede kurtise på, 
En annen utbredt aktivitet er å fly drager, som gjerne er utformet som dyr eller som skikkelser kjent fra kinesisk opera.
HTC Tattoo

HTC Tattoo er en mobiltelefon utviklet av HTC. Den er basert på Android, og er HTCs andre telefon med brukergrensesnittet HTC Sense. Den ble lansert i september 2009.
Micaria aenea

Utseende

Micaria aenea er en middelsstor, litt flat edderkopp med kraftige bein. Forkroppen er ganske bred bak, sterkt tilsmalnet forover (smalt hode). Kroppen er svarte med litt metallskinn og har sølvfargede flekker. Den er todelt i en bakkropp (abdomen) og en forkropp (prosoma eller cephalothorax). De åtte øynene danner to tverr-rader. De midtre øynene i den bakerste raden er mer eller mindre uregelmessig (ikke sirkelrundt) formet.
Artene i denne slekten er ganske like hverandre, samtidig som de kan være fargevariable av utseende. For sikker artsbestemmelse kreves ofte nærmere undersøkelse av de kjønnsmodne edderkoppens genitalier, hos hunner epigynet og hos hanner pedipalpenes siste ledd.

Levevis

Micaria aenea er aktiv om dagen i solskinn og bygger ikke fangstnett, men jakter ute i det fri. De bygger seg et skjulested av edderkoppsilke under steiner, mellom død vegetasjon eller lignende steder. Hunnen spinner en eggsekk av edderkoppsilke, hvor hun legger eggene.
Ekstremhuken

Ekstremhuken ligger på Nordaustlandet, Svalbard. Ekstremhuken er det nordligste punktet på halvøya øst for Ekstremfjorden. Halvøya er en utstikker fra Laponiahalvøya.
29. juli 2010 kom en isbjørn på 300 kg inn i teltet til to padlere, hvor den ene padleren ble dratt 40 meter bortover teltplassen, før isbjørnen ble skutt.
EM i friidrett 1934 – 800 meter menn

Forsøksheat

8. september
Almedalsuken

Almedalsuken (svensk Almedalsveckan, også kalt politikerveckan) gjennomføres årlig i Visby på Gotland, der representanter for de politiske partiene samles og diskuterer politikk. Tidligere ble Almedalsuken avholdt den første hele uken i juli, men fra og med 2009 er den flyttet til uke 27. Intresseorganisasjoner og firma arrangerer også seminarer gjennom uken. Region Gotland samordner arrangementet.
I Norge gjennomføres Arendalsuka.

Historie

Bakgrunnen for Almedalsuken er de talene som Olof Palme holdt hver sommer i parken Almedalen i Visby. Tradisjonen begynte med et improvisert møte som den daværende utdanningsministeren hadde i parken den 25. juli 1968 sammen med Krister Wickman. Palme talte da fra en lastebil ved Kruttornet ved Almedalen. 1981 var første gang som samtlige partiledere var til stede.
På midten av 1980-tallet minsket interessen for Almedalsuken. Den dramatiske sommeren 1986, etter mordet på Olof Palme, var det bare Miljöpartiet og Vpk som var til stede. Mange anså at politiske taler i Almedalen var alt for mye koblet til Palmes person. Ingvar Carlsson – som tiltrådte som statsminister etter Palmes død – oppgir at han i flere år etter mordet av respekt for Olof Palme valgte å tale på andre steder i Visby i stedet. Han begynte å tale i Almedalen i begynnelsen av 1990-tallet etter å ha blitt overbevist av Olof Palmes enke Lisbet Palme.
På 2000-tallet har Almedalsuken vokst kraftig. Fra å ha omfattet partiledertalen og en handfull seminarer i 1982 omfattet Almedalsuken i valgåret 2010 totalt 1396 seminarer, dekket av omkring 900 journalister samt 11 000 seminardeltakere og et enda større antall tilhørere til partiledertalen. Dette gjør Almedalsuken til den i særklasse største og viktigste i Sverige for politiske seminarer, debatt og politiske taler vedrørende aktuelle samfunnsspørsmål.
Før Almedalsuken 2011 var det forventet at antallet seminarer ville minske ettersom det er året etter et valgår. Antallet forhåndsvarslede seminarer nådde imidlertid rekordantallet 1449. Antalet seminarer og deltakere har fortsatt å vokse og 2016 ventes 3 700 seminarer!
Hvert parti representert i Riksdagen har sin «egen» dag da man fokuserer på det partiet. Dette innebærer at Almedalsuken ble utvidet med en dag i 2011 (søndagen i uke 27), ettersom antallet riksdagspartier nå er åtte. Mange andra opinionsdannere er også i byen samtidig.
American Museum of Natural History

American Museum of Natural History er et verdensberømt museum på Manhattan i New York. Museumskomplekset rekker over fire kvartaler Upper West Side ved Central Parks venstre side. Museet ble grunnlagt i 1869 og inneholder 30 millioner ulike antikviteter.
Pitmedden

Pitmedden er en landsby i Aberdeenshire i Skottland som ligger midt mellom Ellon og Oldmeldrum, omtrent 25 km unna Aberdeen. 
I tillegg til lokale butikker og grunnskole er landsbyen besøkt av turister for det store botaniske hageanlegg Pitmedden Gardens som består av 40 000 planter i sommermånedene. Hagen ble opprinnelig dannet av Alexander Seton i 1675, og hagen ble på 1950-tallet overtatt av National Trust for Scotland som gjenskapte anlegget tilbake til dens opprinnelige form fra 1600-tallet.
Navnet Pitmedden, som alle skotske stedsnavn som begynner på «Pit-», indikerer en tidligere piktisk bosetning. I utkanten av landsbyen på sørøstsiden ved vegen B999 ligger en liten steinhaug som lokal kalles for «Grannie's Steppies». Det er antatt å tidligere å ha vært en del av en forhistorisk steinsirkel. Ikke langt ligger en liten brønn fra 1700-tallet ved den samme vegen, som kalles for «Auld Nursies well», og som var vannkilden for en samling småhus rett ved som nå ikke lenger eksisterer. Brønnen ble også benyttet for reisende og deres hester.
Av attraksjoner i landsbyen finnes Tolquhon Gallery, et kunstgalleri for samtidskunst.
Vokativ

Vokativ i norsk

På norsk brukes pronomenet «du» foran substantivet: «Du Guri, ...», «du mann» eller «dere barn». Man har også former som: «Lille katt», «kjære deg» eller «vesle hund». Ifølge Per Egil Hegge finnes det likevel én ekte vokativform i norsk, nemlig «folkens», f.eks. «hei, folkens», altså i henvendelser eller tiltale.
Arkivakademiet

Arkivakademiet tilbyr deltids høgskolestudier i arkivfag. Akademiet var organisert som en stiftelse opprettet av Norsk Arkivråd og Riksarkivaren i 1992, og hadde sine kontorer og undervisning i Riksarkivets lokaler i Oslo. Fra 2013 overtok Høgskolen i Oslo og Akershus undervisningen.
Arkivakademiet tilbyr undervisning for personer som til daglig arbeider med arkivdanning, og hovedfokus i studiet er ulike sider av arkivdanningsprosessen. Riksarkivaren har det faglige ansvaret for utdanningen. Akademiet tilbyr to studier: Grunnenhet i arkivfag (30 studiepoeng) og Spesialenhet i elektronisk arkiv (15 studiepoeng); begge er godkjent som høgskoleutdanning av NOKUT.
Ejin

Ejin (kinesisk: 额济纳旗; pinyin: Éjìnà Qí) er et banner (fylke) i ligaen (prefekturet) Alxa i den autonome region Indre Mongolia i Folkerepublikken Kina. Den omfatter deler av Gobiørkenen.
Elven Ejin renner gjennom området. Her er ruinene etter middelalderbyen Khara-Khoto, som var et viktig handelssted i flere hundre år.
Befolkningen var på 16 159 innbyggere i 1999.
Det mest kjente arbeidsstedet er romsenteret Jiuquan, grunnlagt i 1958.

Kulturminner

Juyan-funnstedet (居延遗址, Juyan yizhi) ble i 1988 oppført på Folkerepublikken Kinas liste over kulturminner.
Tennis under Asialekene 1958

Tennis under Asialekene 1958. Tennis var en av flere sporter under de tredje Asialekene som ble arrangert i Tokyo i Japan. Det var første gangen tennis var med på programmet i Asialekene. Turneringene ble avviklet mellom 25. og 30. mai 1958. Det var single- og doubleturnering for både damer og menn og en mixeddoubleturnering. Alle tapende semifinalistene fikk bronsemedaljer. Det var 60 utøvere fra 15 nasjoner som deltok og Japan ble beste nasjon med tre gullmedaljer foran Filippinene med to.
New Jordal Swingers

Historie

Bandet startet opprinnelig som backingband for Per «Elvis» Granberg i 1971, men startet etter hvert å opptre på egen hånd. Navnet New Jordal Swingers ble brukt på to Granberg-plater (Rock’n’Roll Forever fra 1972 og Real Rock’n’Roll fra 1973) uten at noen av bandets egentlige medlemmer var med å spille. Bandets egentlige platedebut kom i 1973 med platen Rock hvor bandet backet opp vokalistene Trond Granlund, Ole Andersen, Øivind Johannessen og Jan Lauritzen.
I 1974 ga New Jordal Swingers ut sitt første egne album, Hold On på plateselskapet On Records. Både dette og album nummer to, Rock Machine fra samme år, bestod kun av coverversjoner av kjente rockelåter, stort sett fra 50-tallet. Fra album nummer tre, Let’s Boogie fra 1975 begynte bandet å ta med egenkomponerte sanger, den første «Delta Queen», signert Eigil Berg. Fram til 1980 ga bandet ut 9 studioalbum og en rekke singler. I tillegg spilte de inn filmmusikken til den norske spillefilmen 1958 fra 1980. Bandet turnerte hyppig i både Norge og etter hvert også Sverige og Danmark og hadde rundt 200 spillejobber hvert år. 
18. februar 1982 ble bandets turnébuss rammet av et steinras mellom Førde og Naustdal på vei til en spillejobb i Florø. To av bandets medlemmer, Håkon Vellesvik og Finn John Andresen, og to teknikere,  Kurt Adolfsen og Bjørn Terje Dybvik, ble drept. Ulykken førte til at bandet tok en pause på over et år. De gjenværende medlemmene fullførte likevel og ga ut albumet NJS som var bandets første rene norskspråklige album.
I 1983 var bandet tilbake med ny besetning, og året etter kom albumet Movin’ On. Etter hvert ble det lengre tid mellom albumene og færre konserter. I 1989 var New Jordal Swingers backingband for Chuck Berry da han besøkte Norge. Berry var så fornøyd med bandet, at han benyttet dem nok engang da han besøkte landet igjen i 1993. 
Bandets 30-årsjubileum i 2004 ble markert med utgivelsen «45 Beste! (30 år med Rock'n'Roll)». Ved 40-årsjubileet i 2014 ble samtlige av bandets tidligere utgivelser gjort tilgjengelig som digitale utgivelser i tillegg til et nytt studioalbum - «11 Sanger» - utgitt digitalt så vel som fysisk CD. Under innspillingen av «11 Sanger» deltok Eigil Berg (låtskriver, sang, piano og gitar), John Kolloen (trommer), Ole Marius Melhuus (bass), Svein Finjarn (gitar) og Bjørn Kristiansen (gitar).   
Bandet har gjennom karrieren hatt en rekke topplasseringer på Norsktoppen, og låten «Rock Machine» ble kåret til tidenes norsktoppmelodi i forbindelse med programmets 30-årsjubileum i 2003. Bandet har også deltatt i Melodi Grand Prix to ganger: i 1978 og i 1993.

Bidrag til dobbeltalbumet til filmen 1958

Gruppa spilte på dobbeltalbumet 1958 (album): tittelsporet og fjorten andre låter.
I 2014 ble New Jordal Swingers' bidrag utgitt som separat digital utgivelse.
Frivektkule

En frivektkule (engelsk: kettlebell) er en kuleformet frivekt som enkeltvis er festet til et håndtak (en bøyle). Disse håndvektene benyttes i de internasjonale disiplinene girevoj sport og kettlebell.

Historie

Disse kulene til styrketrening har vært skrevet om i Russland siden 1700-tallet. Det finnes teorier om at «gårdsarbeidere oppdaget at de vektene som ble brukt under kverningen av kornet også egnet seg godt til styrkeøvelser for å hjelpe på slitne kropper og vonde rygger».

Håndvekten som benyttes

Disse kulene brukes blant annet på norske treningsstudio, der den også kalles kettlebell(s).

Utøvere

Kjente utøvere som konkurrerer er blant andre Nils Lundgren.
Nesoeme

Utseende

En middelsstor, lang og slank, gulbrun trebukk med brune striper på pronotum og dekkvinger. Antennene er ganske tynne og betydelig lengre enn kroppen, hvert ledd brungult med brun spiss. Pronotum er tønneformet, noe innsnevret ved roten, dekkvingene er nesten jevnbrede. Beina er nokså lange, lårene fortykkede.

Utbredelse

Arten lever bare på Galápagosøyene.
Frise

Innen arkitektur er en frise det midterste feltet i entablaturet (det øvre horisontale bjelkelaget i klassisk gresk arkitektur som består av arkitrav, frise og karnis). Frisen kan være slett eller dekorert; i jonisk orden og korintisk orden kan den være dekorert med bas-relieffer, og i dorisk orden er frisen dekorert med triglyfer og metoper. Frisen ligger over arkitravet (det nederste glatte feltet i entablaturet).
Ordet frise blir også brukt på veggfelt i et rom som er over en rekke med bilder, og på horisontale felt med malte eller modellerte dekorasjoner plassert på veggen over øyehøyde.
Prizrenligaen

Prizrenligaen (albansk: Lidhja Shqiptare e Prizrenit) viser til et møte i byen Prizren i Kosovo i 1878 hvor over 300 albanere fra hele Balkan var representert og ble enige om å grunnlegge et forbund som skulle kjempe for bevaring av et enhetlig Albania innenfor Det osmanske riket.
Møte var en respons på San Stefano-traktaten av 1878 mellom Russland og Det osmanske riket som medførte at alle de albanske områdene på Balkan ble delt mellom Serbia, Bulgaria og Montenegro. Etter Berlinkongressen, hvor albanernes krav ble helt ignorert, satte ligaen i gang med militær motstand mot osmanene og krevde nå et helt uavhengig Albania. Ved hjelp av 16 000 soldater klarte ligaen å ta kontroll over store deler av dagens Kosovo, men i 1881 ble ligaen knust og oppløst av osmanene da de mente ligaens arbeid ikke var i overensstemmelse med osmanenes interesser. Noen av grunnleggerne flyktet til București og fortsatte motstanden derfra. Andre ble drept eller fengslet og deportert. I løpet av de tre årene ligaen eksisterte klarte de å gjøre supermaktene oppmerksomme på det albanske folket og deres interesser selv om ligaens krav om et selvstyrt Albania ikke ble tatt til følge under Berlinkongressen som jo hadde som formål å revidere San Stefano-traktaten. Montenegro og Hellas fikk da mindre av de albanskbefolkede territoriene enn de ville ha fått uten ligaens motstand.
Vanilla Coke

Vanilla Coke er en variant av Coca-Cola med ekstra vanilje lansert av The Coca-Cola Company. Drikken var tilgjengelig i norske butikker fra 2002 av, men forsvant raskt igjen. Derimot har drikken i praksis vært tilgjengelig i USA fra 50-tallet i restauranter og kafeteriaer hvor man selv hadde mulighet til å legge til ekstra smak. Masseproduksjon startet 15. mai 2002 som en del av en større plan mot rivalen Pepsi og andre brusprodusenter. I 2004 var drikken tilgjengelig i 30 land.
Per 2009 har Vanilla Coke en begrenset tilstedeværelse i Norge. Enkelte dagligvarebutikker selger importerte amerikanske bokser. Drikken er tilgjengelig i bl.a. Danmark og Finland.

Historie

Vanlig Coca-Cola inneholder fra før små mengder med vanilje. Coca-Cola Company testet en coladrikk med ekstra vanilje første gang under Verdensutstillingen 1982 i Knoxville i Tennessee. Etter introduksjonen av Cherry Coke og den mislykkede New Coke så selskapet seg nødt til å komme med en radikalt ny variant cola. Ikke før i april 2002 begynte ryktet å gå om at Coca-Cola Company planla en ny brus. Senere den samme måneden annonserte selskapet at Vanilla Coke ville bli lansert allerede i mai 2002.
Selskapet startet masseproduksjon 15. mai det året og neste år, 2003, var Vanilla Coke lansert på det amerikanske og europeiske markedet pluss i Australia og New Zealand. I 2004 var drikken lansert i over 30 land.